b'\n_START_ARTICLE_\nJordan I. Kapuanski\n_START_SECTION_\n\xc5\xbdivljenjepis\n_START_PARAGRAPH_\nLeta 1078 sta Jordanov o\xc4\x8de Henrik in Robert Guiscard oblegala Neapelj, Jordan in grof Robert Loritelski pa sta medtem pusto\xc5\xa1ila po Abruzzih, ki so bili del pape\xc5\xbeevega ozemlja. Pape\xc5\xbe je zato Jordana, njegovega o\xc4\x8deta Riharda in vojvodo Roberta Guiscarda izob\xc4\x8dil. O\xc4\x8de je kmalu za tem zbolel in se umaknil v Kapuo, se pobotal s cerkvijo in umrl. Jordan, ki se je bal vladati pod cerkvenim prekletstvom, je prekinil obleganje Neaplja in od\xc5\xa1el v Rim, da bi se pobotal s pape\xc5\xbeem Gregorjem VII. in uredil odnose s cerkvijo. Jordanov o\xc4\x8de je bil cerkvi sicer pokoren, vendar je bil tudi njen za\xc5\xa1\xc4\x8ditnik. Izgleda, da je \xc5\xbeelel tudi Jordan vzpostaviti s cerkvijo in pape\xc5\xbeem enake odnose, kot jih je imel o\xc4\x8de, in ponovno zaostriti odnose z vojvodo Apulije. Samo tri mesece po Rihardovi smrti je pape\xc5\xbe obiskal Kapuo, Jordan pa je, verjetno na pape\xc5\xbeevo pobudo, za\xc4\x8del podpihovati upor na Guiscardovem ozemlju. Upor kljub \xc5\xa1iroki podpori in dobri organizaciji ni resno zmanj\xc5\xa1al Robertovega vpliva in mo\xc4\x8di._NEWLINE_Eden od Jordanovih glavnih svetovalcev je bil Deziderij Beneventski, opat samostana Montecassino, ki je bil posrednik med njim in cesarjem Henrikom IV., ko se je cesar leta 1081 izkrcal v Italiji. Jordan se je odrekel svojega prej\xc5\xa1njega zavezni\xc5\xa1tva s pape\xc5\xbeem in ga zamenjal s cesarjevim. Robert Guiscard in njegov brat Roger sta ga zato napadla, toda Rogerja so poklicali na Sicilijo in vojni pohod je propadel._NEWLINE_Po smrti Roberta Guiscarda leta 1085 je Jordan podprl njegovega najstarej\xc5\xa1ega sina Bohemonda in ne najstarej\xc5\xa1ega Sikelgajtinega sina Rogerija Borse, \xc4\x8deprav je bila po njegovi poroki z Gaitelgrimo, drugo h\xc4\x8derko kneza Guaimarja IV. Salernskega, njegova svakinja. Bohemond je s pomo\xc4\x8djo izurjene kapuanske vojske v naslednjih treh leta osvojil Apulijo. Istega leta je pape\xc5\xbe Gregor VII. umrl in za pape\xc5\xbea se je razglasil antipape\xc5\xbe Klement III. Jordan je \xc5\xbeelel omejiti Klementov vpliv in ponovno zdru\xc5\xbeiti svoje interese s pape\xc5\xbeevimi, zato je pritisnil na Kolegij kardinalov, naj za Gregorjevega naslednika izvolijo montekasinskega opata Deziderija. V istem \xc4\x8dasu je Robert Borsa osvobodil ujetega cesarjevega prefekta Rima. Izpustitev je bila v nasprotju z Jordanovimi zahtevami in zahtevami pape\xc5\xa1ke kurije, ki je zato zavrnila potrditev Rogerijevega kandidata za salernskega nad\xc5\xa1kofa. Na\xc4\x8drt se je izjalovil in Deziderij se je moral pod Jordanovim pritiskom sprijazniti, da so za pape\xc5\xbea izvolili Viktorja III. S pomo\xc4\x8djo Jordanove vojske in vojske Matilde Toskanske je Viktor 1. julija 1086 pregnal Klementa z Vatikanskega gri\xc4\x8da. Pape\xc5\xbe v bil v novi slu\xc5\xbebi zelo mla\xc4\x8den, dokler mu Jordan ni predo\xc4\x8dil, da lahko samo z odlo\xc4\x8dno akcijo ohrani naklonjenost opatije Montecassino. Pape\xc5\xbe je zato leta 1087 sklical pomembno sinodo v Beneventu, na kateri je bil Klement izob\xc4\x8den, posvetna investitura prepovedana, Saracenom v Afriki pa so napovedali vojno._NEWLINE_Ostali del Jordanove kariere ni pomemben. Umrl je decembra 1090 ali 1091 v Pipernu v bli\xc5\xbeini Terracina. Pokopan je v samostanu Montecassino, ki ga je dolgo \xc4\x8dasa podpiral.'